Han mener, at det havde givet ham og kollegerne en række fordele at sidde tættere på det øvrige hospitalspersonale.

- Det er ikke adressen, der er problemet. Det handler om, at jeg gerne vil sidde tæt på mine nærmeste samarbejdspartnere. Og så giver det en anden stemning at have en følelse af at sidde på et hospital, så jeg kan se de folk, jeg løser opgaver for, forklarer han.

- På vores afdeling savner vi at være en del af det interne hospitalsfællesskab. Jeg savner i hvert fald personligt at mærke, hvad jeg er en del af, fortsætter han.

Pengene kan bruges andre steder

Når Ole Dam sidder på vejen Hedeager i Aarhus kan han ikke fysisk se, at de ude på sygehuset må aflyse eller udskyde den ene operation efter den næste, mens stillinger samtidig bliver nedlagt.

Til gengæld kan han konstatere, at hospitalet bruger penge på at leje de lokaler, han sidder i til dagligt.

Penge, der kunne være brugt på at aflaste personale og redde stillinger, forklarer Per Nikolaj Bukh, der er professor i økonomistyring på Aalborg Universitet.

- Omkostningerne til husleje skal dækkes over driftsbudgettet. Det betyder, at der er færre penge til rådighed til for eksempel at aflønne sygeplejersker.